
A gyémántkereskedelem

Kulcsszavak: F19
Dolgozatom célja, hogy átfogó képet mutassak a gyémántkereskedelemről, külön kiemelt témaként kezelve, a két legjelentősebb, elsősorban kitermeléssel foglalkozó vállalatot: az amerikai De Beerst és az orosz Alrosát.
A gyémánt a legkeményebb természetben előforduló drágakő. Az i.e. IV. századtól ismerjük és mindmáig hatalmi jelképként, a gazdagság szimbólumaként tekintjük. Azonban miért övezi misztikum a gyémántot és miért tűnik elérhetetlennek a mindennapi ember számára? Kutatásom legfőbb célja az volt, hogy az iménti kérdést megválaszoljam.
Kutatásom kiterjedt a gyémánt, mint drágakő bemutatására, keletkezésére, előfordulására és bányászatára is, kiemelve a véres gyémántok kialakulását és az ezt meggátló Kimberley Egyezmény létrejöttét. Dolgozatomat nehezítette az a tény, hogy konkrét tényadatok a témával kapcsolatosan nem voltak fellelhetőek, vagy csak részlegesen, illetőleg sokszor csak becsült adatokról beszélhetünk. Ennek oka is megválaszolásra kerül.
A gyémánt időtálló drágakő, és értéke az aranyénál is magasabb. Kutatásom sarkalatos pontja volt, hogy bemutassam, mi alapján határozzák meg a gyémánt árát, illetőleg kik azok, akik a meghatározásban részt vesznek.
Ahhoz, hogy kereskedelemről beszélhessünk a drágakövek tekintetében, szükség van kitermelőkre, eladókra és természetesen felvásárlóra is. Dolgozatom e pontján kerültek felvezetésre, a vezető gyémántkitermeléssel foglalkozó nagyvállalatok bemutatása: a De Beers és az Alrosa. Történeti áttekintés során kiderült, hogy évtizedekig egyedülálló módon a De Beers irányította a gyémántkereskedelmet. Azonban az évek során veszített vezető szerepéből. Helytelen ma már azt kijelenteni, hogy a De Beers a vezető gyémánttal foglalkozó nagyvállalat. Kutatásom során kiderült, hogy nyers gyémánt kitermelésben értékét nézve a De Beers vezet, azonban mennyiséget nézve már az Alrosa vette át a vezető pozíciót. 
A 2008-ban kialakult gazdasági világválság mélyen érintette a gyémántkereskedelmet is. Az, hogy milyen mértékben érintette, illetőleg milyen intézkedéseket tettek a vezető nagyvállalatok a kilábalás érdekében, külön nagyfejezetben térek ki rá.
A közeli jövőt nézve, a gyémántkereskedelem akadályokba ütközik. Ugyanis az elemzéseim bebizonyították, hogy a gyémánt iránti kereslet növekedni fog az évek során, azonban a kínálat csökkeni fog. Ennek egyszerű oka abban rejlik, hogy a Föld meghatározott készletekkel rendelkezik, ami, a növekvő keresletet nem tudja majd kielégíteni.



